|  |
| --- |
| **СМЕРНИЦЕ ЗА ПОДНОШЕЊЕ ПРИЈАВА****ЗА****ПАКЕТ ПОДРШКЕ ЗА УНАПРЕЂЕЊЕ** **ГРАЂАНСКОГ УЧЕШЋА И ТРАНСПАРЕНТНОСТИ**  **(референтни број позива ПП-02/2023** |

*У овом документу (Смернице* *за подношење пријава), дата су упутства за градове, општине и градске општине које се пријављују за Пакет подршке за унапређење грађанског учешћа и транспарентности на локалном нивоу (у дањем тексту: Пакет подршке). Смернице садрже информације у вези са општим условима за подношење пријава, информације о начину попуњавања Пријавног формулара за пакет подршке, кaо и информације o критеријумима и поступку доделе пакета подршке.*

1. **УВОД**

Позив за подношење пријава за пакет подршке за унапређење грађанског учешћа и транспарентности на локалном нивоу објављен је у оквиру пројекта **„Унапређење примене принципа доброг управљања у локалним самоуправама“** који спроводи Стална конференција градова и општина – Савез градова и општина Србије (у даљем тексту: СКГО) у оквиру програма „**ПРО - Локално управљање за људе и природу“**, који заједнички спроводе агенције Уједињених нација у Србији - УНОПС, УНИЦЕФ, УНФПА и УНЕП, у сарадњи са Владом Републике Србије и уз финансијску подршку Владе Швајцарске.

Пројекат „Унапређење примене принципа доброг управљања у локалним самоуправама“ настоји да обезбеди подршку јединицама локалне самоуправе (у даљем тексту: ЈЛС) у јачању капацитета потребних за усвајање и примену принципа доброг управљања (владавина права, одговорност, ефикасност, делотворност, транспарентност, партиципација), у свакодневној пракси у циљу професионализације и модернизације рада локалне самоуправе.

Пакет подршке за унапређење грађанског учешћа и транспарентности на локалном нивоу има за циљ да пружи подршку локалним самоуправама да своје поступање ускладе са релевантним стратешким и законодавним оквиром који се односи на процес укључивања грађана у послове локалне самоуправе, као и на транспарентност у обављању послова локалне самоуправе.

Наиме, Закон о планском систему Републике Србије уређује управљање системом јавних политика и средњорочно планирање, врсту и садржину планских докумената које у складу са својим надлежностима предлажу, усвајају и спроводе сви учесници у планском систему, укључујући и локалне самоуправе. Такође, овим Законом се уређује и међусобна усклађеност планских докумената, поступак утврђивања и спровођења јавних политика и обавеза извештавања, те примена обавезе спровођења анализе ефеката на прописе и на вредновање учинака тих прописа. Од посебног значаја за управљање системом јавних политика у складу са овим законом, јесте и начело јавности и партнерства, које подразумева да се јавне политике утврђују у оквиру транспарентног и консултативног процеса, односно да се током израде и спровођења планских докумената спроводи транспарентан процес консултација са свим заинтересованим странама и циљним групама, укључујући и удружења и друге организације цивилног друштва, научно-истраживачке и друге организације. Истовремено, Закон о локалној самоуправи уређује обавезност спровођења поступка јавне расправе приликом припреме статута, буџета (у делу планирања инвестиција), стратешких планова развоја, утврђивања стопе изворних прихода, просторних и урбанистичких планова, као и других општих аката на основу предлога квалификованог броја грађана или захтева једне трећине одборника.

Бројним законима као што су: Закон о локалној самоуправи, Закон о буџетском систему, Закон о слободном приступу информацијама од јавног значаја и др. установљавају се обавезе које се односе на транспарентност рада ЈЛС и доступност јавности одговарајућих локалних докумената јавних политика и прописа.

Закон о буџетском систему прописује обавезу поступног увођења родно одговорног буџетирања (у даљем тексту: РОБ), са крајњим роком потпуне примене РОБ најкасније до доношења буџета за 2024. годину.

На крају, Уредбом о средствима за подстицање програма или недостајућег дела средстава за финансирање програма од јавног интереса која реализују удружења из марта 2018. године додатно се уређују услови, критеријуми, обим, начин, поступак доделе, као и начин и поступак враћања средстава које реализују удружења, а који су од јавног интереса.

Имајући у виду све претходно поменуте законске обавезе које се постављају пред локалне самоуправе, као и мањак капацитета и ресурса у појединим ЈЛС за њихово пуно спровођење, те потребу за уједначавањем праксе у поступању у локалним самоуправама у Србији, предвиђена је релевантна стручна подршка ЛС у оквиру пакета подршке за унапређење грађанског учешћа и транспарентности на локалном нивоу.

1. **ОПШТИ УСЛОВИ ПОДНОШЕЊА ПРИЈАВА**
	1. **Право на учешће у позиву**

Право на учешће у позиву за подношење пријава за Пакет подршке за унапређење грађанског учешћа и транспарентности на локалном нивоу имају све **локалне самоуправе (градови, општине и градске општине)** у Републици Србији, **изузев следећих 30 локалних самоуправа**: Ариље, Београд, Бојник, Велико Градиште, Владичин Хан, Власотинце, Врање, Врачар (Београд), Врњачка Бања, Голубац, Жабаљ, Зајечар, Јагодина, Кикинда, Књажевац, Ковин, Кучево, Лесковац, Љубовија, Мали Зворник, Нови Пазар, Прибој, Рашка, Смедерево, Сомбор, Топола, Трговиште, Тутин, Ћуприја и Ужице[[1]](#footnote-2).

Заинтересовани градови, општине и градске општине пријаве подносе искључиво самостално и не могу подносити пријаве у партнерству са другим градовима и општинама.

Локалне самоуправе које се пријављују за Пакет подршке за унапређење грађанског учешћа и транспарентности на локалном нивоу могу да се (у складу са правом на учешће у позиву, дефинисаним у одговарајућим Смерницама за подношење пријава) пријаве и за Пакет подршке за унапређење административне ефикасности и делотворности на локалном нивоу (реф. бр. ПП-01/2023) и за Пакет подршке за унапређење одговорности и спречавања корупције на локалном нивоу (реф. бр. ПП-03/2023[[2]](#footnote-3)), али **им може бити додељен само један пакет подршке.**

* 1. **Опис пакета подршке за унапређење грађанског учешћа и транспарентности на локалном нивоу**

У оквиру овог позива, кроз пакет подршке за унапређење грађанског учешћа и транспарентности на локалном нивоу биће подржано **укупно пет (5) локалних самоуправа**.

Индикативни временски оквир за спровођење пакета подршке је **јануар 2024. године – март 2025. године**.

Пакет подршке **подразумева пружање експертске подршке и стручног знања** у области унапређења грађанског учешћа и транспарентности на локалном нивоу кроз подршку унапређењу постојећих или развоју нових процедура и аката у ЛС у складу са развијеним моделима, као и обуке, менторски рад и друге видове саветодавне подршке.

Кроз пакет подршке се не обезбеђује било какав вид финансијске подршке.

За реализацију пакета подршке опредељено је од **50 до 65 експертских дана** за сваку од одабраних локалних самоуправа.

СКГО са сваком изабраном ЛС потписује Меморандум о сарадњи, којим се дефинишу сви релевантни елементи сарадње, укључујући области и обим експертске помоћи, период реализације и слично.

* 1. **Структура пакета подршке**

Пакет подршке заунапређење грађанског учешћа и транспарентности на локалном нивоу обухвата подршку у спровођењу активности које су груписане у четири (4) области:

1. **УКЉУЧИВАЊЕ ГРАЂАНА И ЛОКАЛНЕ ЗАЈЕДНИЦЕ У ПРОЦЕС ИЗРАДЕ БУЏЕТА** обухвата следеће интервенције: подршка нормативном уређивању поступка јавне расправе у локалној самоуправи; изградња капацитета локалне самоуправе за спровођење процеса укључивања грађана у послове локалне самоуправе; израда плана активности за укључивање грађана у процес припреме буџета; подршка организовању и спровођењу поступка укључивања грађана у одабир локалних приоритета за финансирање; подршка организовању и спровођењу поступка јавне расправе Нацрта одлуке о буџету локалне самоуправе.
2. **ЈАЧАЊЕ ТРАНСПАРЕНТНОСТИ ЛОКАЛНОГ БУЏЕТА** обухвата следеће интервенције: подршка у успостављању посебног дела на интернет страници надлежног органа локалне самоуправе у којем ће се редовно објављивати буџет, подаци о реализацији и ревизији буџета и други релевантни документи и извештаји; подршка у изради и објављивању грађанског водича кроз Нацрт одлуке о буџету; подршка у изради и објављивању грађанског водича кроз Одлуку о буџету; подршка у изради и објављивању грађанског водича о Завршном рачуну буџета; подршка у изради и објављивању месечних извештаја о извршењу буџета и шестомесечних и деветомесечних периодичних извештаја.
3. **РОДНО ОДГОВОРНО БУЏЕТИРАЊЕ** обухвата следеће интервенције: унапређење капацитета локалне самоуправе за родно одговорно буџетирање; подршка у благовременом планирању примене родне перспективе у поступку припреме и доношења буџета ЛС; подршка изради родно одговорног буџета у оквиру програмског буџета за 2025. годину.
4. **ТРАНСПАРЕНТНО ФИНАНСИРАЊЕ ОРГАНИЗАЦИЈА ЦИВИЛНОГ ДРУШТВА** обухвата следеће интервенције: анализа стратешких докумената, локалних аката и праксе финансирања програма које спроводе удружења; подршка у изради/унапређењу Одлуке о начину и критеријумима за доделу средстава буџета ЛС намењених пројектима удружења са свим пратећим актима; унапређење капацитета ЛС за финансирање програма од јавног интереса које спроводе удружења; подршка спровођењу процеса финансирања програма удружења у складу са релевантним регулаторним оквиром.

Све четири (4) области представљају обавезне делове пакета подршке и спроводиће се у свим градовима, општинама и градским општинама којима буду додељени пакети подршке.

Предложени сетови активности ће бити прилагођени потребама сваког града/општине/градске општине који буду одабрани за пакет подршке на основу иницијалне процене стања за тај град/општину/градску општину као уводне (припремне) активности у оквиру пакета подршке.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу пакета подршке чине:

1. **Пријавни формулар за пакет подршке** на прописаном обрасцу (попуњен, печатиран и потписан од стране градоначелника/председника општине/председника привременог органа и начелника задуженог за финансије).
2. **Изјава о избору пакета подршке и редоследу приоритета за доделу пакета подршке** (потписана и печатирана од стране градоначелника/председника општине/председника привременог органа на меморандуму града/општине/градске општине).

Наведени обрасци (Пријавни формулар за пакет подршке и Изјава о избору пакета подршке и редоследу приоритета за доделу пакета подршке) се могу преузети са интернет презентације СКГО на следећем линку: <http://skgo.org/konkursi/detaljno/361/javni-poziv-za-dodelu-paketa-podrske-lokalnim-samoupravama-za-unapredjenje-principa-dobrog-upravljanja-na-lokalnom-nivou>.

Документацију за подношење пријава (попуњену и потписану) потребно је доставити у папирном облику у три (3) примерка (један оригинал и две копије) у А4 формату у запечаћеној коверти са јасном назнаком: “Пријава за пакет подршке за унапређење грађанског учешћа и транспарентности на локалном нивоу”.

Пријаве се достављају препорученом поштом, курирском службом или лично на следећу адресу:

Анита Ратковић

Стална конференција градова и општина – Савез градова и општина Србије

Македонска 22/VIII

11000 Београд

Пријаве послате на било који други начин биће аутоматски одбачене.

Крајњи рок за достављање пријава је **22. јануар 2024. године**.

Пријаве се подносе на српском језику.

**Неблаговремене и непотпуне пријаве неће се узети у разматрање.**

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Пакет подршке за унапређење грађанског учешћа и транспарентности на локалном нивоу је **обавезан део документације** за подношење пријава.

Пријавни формулар састоји се из четири (4) дела.

**Први део: ОПШТИ ПОДАЦИ** представљају контакт податке о општини/граду/градској општини који се пријављује за пакет подршке за унапређење грађанског учешћа и транспарентности на локалном нивоу.

**Други део: ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ У ОКВИРУ ПАКЕТА ПОДРШКЕ** представљају податке о контакт особи овлашћенoj за комуникацију са СКГО у периоду трајања јавног позива и евалуације поднетих пријава.

**Трећи део: ПОДАЦИ О ЛОКАЛНОЈ САМОУПРАВИ РЕЛЕВАНТНИ ЗА ПРЕДМЕТ ПОДРШКЕ** представљају обавезни део пријаве ради пружања неопходних информација о актуелном стању и условима у којима ЛС и запослени поступају. Ови подаци су неопходни за разматрање пријаве, те је нужно дати одговарајуће информације. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЛС. Ипак, уколико изостану, евалуациона комисија може одлучити да такву пријаву не узме у разматрање услед недостатка информација потребних за одлучивање.

**Четврти део: РАЗЛОЗИ ЗА ПРИЈАВЉИВАЊЕ ЗА ПАКЕТ ПОДШРКЕ** представља део пријаве који се попуњава и бодује на начин како је то приказано у табели у Смерницама за подношење пријава. Реч је о одговорима на питања који треба да дају реалну слику о тренутном стању у вашој локалној самоуправи и релевантности подршке за коју се пријављујете, као и очекивањима и мотивисаности запослених и руководства да спроведу пакет подршке. Истовремено, потребно је, што је прецизније могуће, описати механизме и начине којим ће постигнути резултати (заједнички усвојени предлози у форми аката, смерница, препорука и слично, као и унапређена знања) постати део редовног поступања/процедура ЛС, тј. одрживи. Изостављени одговори на поједина питања у овом делу пријавног формулара бодоваће се са нула поена а евалуациона комисија може одлучити да такву пријаву не узме у разматрање услед недостатка информација потребних за одлучивање.

1. **УПУТСТВО ЗА ПОПУЊАВАЊЕ ИЗЈАВЕ О ИЗБОРУ ПАКЕТА ПОДРШКЕ И РЕДОСЛЕДУ ПРИОРИТЕТА ЗА ДОДЕЛУ ПАКЕТА ПОДРШКЕ**

У формулару су наведена три пакета подршке за које град или општина може да поднесе пријаву у оквиру јавног позива[[3]](#footnote-4) који је објавила СКГО, а то су:

а) Пакет подршке за унапређење административне ефикасности и делотворности на локалном нивоу

б) Пакет подршке за унапређење грађанског учешћа и транспарентности на локалном нивоу

в) Пакет подршке за унапређење одговорности и спречавања корупције на локалном нивоу.

Град или општина може да се определи да конкурише за један, два или сва три пакета подршке што потврђује заокруживањем слова (а), (б) и/или (в) испред назива пакета подршке за који(е) се пријављује.

Градске општине могу да конкуришу искључиво за пакет подршке за унапређење административне ефикасности и делотворности и за пакет подршке за унапређење грађанског учешћа и транспарентности на локалном нивоу.

Будући да, према условима јавног позива, једној локалној самоуправи може бити одобрена реализација само једног пакета подршке, у случају да се град/општина/градска општина пријављује за сва три пакета подршке или два пакета подршке, неопходно је да одреди редослед приоритета за доделу пакета подршке уносећи цифре 1, 2 или 3, односно 1 или 2 у предвиђену колону у табели Изјаве, за оне пакете за које се пријављује, при чему 1 представља највећи приоритет.

Изјава о избору пакета подршке и редоследу приоритета за доделу пакета подршке треба да буде потписана и печатирана од стране градоначелника/председника општине/председника привременог органа и поднета на меморандуму града/општине/градске општине.

**Подношење изјаве о избору пакета подршке и редоследу приоритета за доделу пакета подршке је обавезан део документације за подношење пријаве за сваки од пакета подршке за који се град/општина/градска општина пријављује и у склопу пријаве за сваки од пакета за који се конкурише је неопходно поднети идентичну изјаву.**

1. **КРИТЕРИЈУМИ И ПОСТУПАК ДОДЕЛЕ ПАКЕТА ПОДРШКЕ**

У циљу избора пет (5) локалних самоуправа којима ће бити додељен пакет подршке за унапређење грађанског учешћа и транспарентности на локалном нивоу, биће формирана евалуациона комисија, која ће извршити оценити и рангирати поднете пријаве.

Све пријаве које су достављене у року дефинисаном у тачки 3. ових Смерница ће у првом кораку бити провераване у смислу административне усаглашености са условима дефинисаним овим Смерницама.

Административна усаглашеност пријаве са захтевима дефинисаним овим позивом подразумева да је:

* **Пријавни формулар** попуњен у складу са тачком 4. датих Смерница и достављен према инструкцијама датим у тачки 3. ових Смерница.
* **Изјава о избору пакета подршке и редоследу приоритета за доделу пакета подршке** попуњена у складу са тачком 5. датих Смерница и поднета према инструкцијама датим у тачки 3. ових Смерница.

Евалуациона комисија ће пријаве које су административно усаглашене са захтевима позива оцењивати у складу са следећим критеријумима:

* Релевантност пријаве
* Мотивисаност и степен укључености циљне групе
* Очекивани резултати и одрживост

Табеларни приказ критеријума за оцењивање је дат у наставку текста:

|  |  |  |
| --- | --- | --- |
| **Критеријуми за оцењивање** | **Макс. бр. бодова** | **Секција у пријавном формулару**  |
| **Релевантност пријаве** | **20** |  |
| Релевантност аплицирања за одређени вид подршке  | 20 (4х5) | 4.1.1, 4.2.1, 4.3.1 и 4.4.1 |
| **Мотивисаност и степен укључености циљне групе**  | **20** |  |
| Мотивисаност запослених и руководства за евентуалне промене у поступању и начин укључивања запослених и руководства у спровођењу активности | 20 (4х5) | 4.1.3, 4.2.3, 4.3.3 и 4.4.3 |
| **Очекивани резултати и одрживост** | **40** |  |
| Очекивани резултати након реализације пакета | 20 (4х5) | 4.1.2, 4.2.2, 4.3.2 и 4.4.2 |
| Одрживост резултата након реализације пакета | 20 (4х5) | 4.1.4, 4.2.4, 4.3.4 и 4.4.4 |
| **Укупно**  | **80** |  |

Селекција градова, општина и градских општина вршиће се на основу јединственог рангирања по броју остварених бодова уз уважавање следећих додатних критеријума:

* да најмање једна општина испод 25.000 становника буде корисник Пакета подршке,
* да најмање једна општина изнад 25.000 буде корисник Пакета подршке,
* да најмање један град буде корисник Пакета подршке.

Од наведеног додатног критеријума се може одступити у случају недовољног броја пристиглих пријава из одређене категорије ЛС.

У обзир ће бити узете само пријаве које остваре најмање **40 бодова**.

1. **ОБАВЕШТЕЊЕ ПОДНОСИЛАЦА ПРИЈАВА О ИЗБОРУ**

Сви подносиоци пријава, тј. одабране локaлне самоуправе, као и локaлне самоуправе чије пријаве не буду одабране, биће писаним путем обавештени о резултатима конкурса, на адресу електронске поште контакт особе ЈЛС, наведене у пријавном формулару, у року од 10 дана од доношења коначне одлуке о одабиру.

1. **ПРОЦЕС УСАГЛАШАВАЊА И ПОТПИСИВАЊЕ МЕМОРАНДУМА О САРАДЊИ**

Подносиоци пријава које буду одабране ће, пре потписивања меморандума о сарадњи са СКГО, уз подршку Пројектног тима приступити усаглашавању својих специфичних потреба са стандардизованим пакетом подршке који им је додељен (у циљу коначног дефинисања приоритетне врсте и обима експертске подршке која ће им бити додељена). Планирани период процеса усаглашавања је до 30 календарских дана.

Активности на спровођењу пакета почеће одмах по потписивању Меморандума о сарадњи.

1. Наведене локалне самоуправе: а) су подржане кроз предметни пакет подршке у оквиру претходних позива, (б) су подржане кроз предметни пакет подршке од стране партнерских пројеката или (в) нису обухваћене овим позивом. [↑](#footnote-ref-2)
2. Ови пакети се такође спроводе у оквиру пројекта „Унапређење примене принципа доброг управљања у локалним самоуправама“ који спроводи СКГО у оквиру програма „**ПРО - Локално управљање за људе и природу“**, који заједнички спроводе агенције Уједињених нација у Србији - УНОПС, УНИЦЕФ, УНФПА и УНЕП, у сарадњи са Владом Републике Србије и уз финансијску подршку Владе Швајцарске. [↑](#footnote-ref-3)
3. <http://skgo.org/konkursi/detaljno/361/javni-poziv-za-dodelu-paketa-podrske-lokalnim-samoupravama-za-unapredjenje-principa-dobrog-upravljanja-na-lokalnom-nivou> [↑](#footnote-ref-4)